Гэта не першая ластаўка на айчынным кніжным рынку, што тычыцца перакладаў кітайскай паэзіі на беларускую мову. У 2012 годзе ў выдавецтве “Мастацкая літаратура” выйшла кніга “Пад крыламі дракона. Сто паэтаў Кітая” з творамі кітайскіх аўтараў, напісанымі ў розныя эпохі і па-майстэрску ўзноўленымі па-беларуску нашым вядомым паэтам лаўрэатам Дзяржаўнай прэміі Рэспублікі Беларусь Міколам Мятліцкім. Пачынаючы з 2014 года штогод выходзяць кнігі серыі “Светлыя знакі: паэты Кітая”. І вось чарговая кітайска-беларуская кніга — зноў ад выдавецтва “Мастацкая літаратура” і зноў народжаная дзякуючы перакладчыцкаму і паэтычнаму таленту Міколы Мятліцкага. Сярод аўтараў анталогіі (укладанне Алеся Карлюкевіча) — Хуан Цзуньсянь, Цю Цзінь, Су Маньшу, Лю Дабай, Чжу Цзыцін, Вэнь Ідо і інш.